ประกันเดินทางโตสวนศก.ซบ
ค่าตั๋วเครื่องบินต่ำกว่ารถทัวร์ คนไทยเลือกเที่ยวแทนใช้จ่ายประกันการเดินทางสดใส สวนทางเศรษฐกิจซบ หลังค่าบินถูกกว่านั่งรถทัวร์
14 ม.ค. 2559

ค่าตั๋วเครื่องบินต่ำกว่ารถทัวร์ คนไทยเลือกเที่ยวแทนใช้จ่ายประกันการเดินทางสดใส สวนทางเศรษฐกิจซบ หลังค่าบินถูกกว่านั่งรถทัวร์ 
นายรัฐพล กิติศักดิ์ไชยกุล กรรมการผู้อำนวยการ บริษัท เอ็ม เอส ไอ จี ประกันภัย (ประเทศไทย) เปิดเผยว่า จากการประเมินตลาดประกันภัยท่องเที่ยวปี 2559 พบว่ายังมีแนวโน้มสดใสและคนไทยยังคงเดินทางท่องเที่ยวทั้งไทยและต่างประเทศ สวนทางกับภาวะเศรษฐกิจชะลอตัว และการระมัดระวังการใช้จ่าย ปัจจัยหลักมาจากต้นทุนในการเดินทางด้วยโลว์คอสต์แอร์ไลน์ต่ำมาก หากมีการวางแผนดีราคาตั๋วเครื่องบินภายในประเทศถูกกว่าค่ารถทัวร์ ขณะที่การเดินทางไปต่างประเทศที่ไม่ไกลจากไทยราคาตั๋วอยู่ประมาณ 1 หมื่นบาทกว่า ทำให้คนไทยเลือกใช้จ่ายกับการท่องเที่ยว
นอกจากนี้ ประกันการเดินทางราคาเบี้ยยังต่ำมาก เมื่อเทียบกับประกันภัยอุบัติเหตุด้วยกัน แต่ความคุ้มครองครอบคลุมความเสี่ยง รวมทั้งซื้อง่ายผ่านออนไลน์และแอพพลิเคชั่น ที่บริษัทประกันพัฒนาขึ้นมารองรับตลาด ทำให้ต้นทุนในการทำตลาดของบริษัทประกันไม่สูงมาก
ปัจจุบันมีบริษัทประกันวินาศภัยที่เข้ามาแข่งขันตลาดประกันภัยนักท่องเที่ยวประมาณ 10 แห่ง ซึ่งปีนี้ยังแข่งขันสูง เพราะสามารถบริหารจัดการความเสี่ยงภัยได้ง่ายและความเสียหายต่ำ
“ในส่วนบริษัทมีอัตราการเรียกร้องค่าสินไหมทดแทนของลูกค้าอยู่ในระดับต่ำกว่า 50%” นายรัฐพล กล่าว
นายรัฐพล กล่าวว่า ราคาเบี้ยประกันที่ต่ำ ทำให้เบี้ยรวมของประกันเดินทางท่องเที่ยวทั้งอุตสาหกรรมมีจำนวนไม่สูงมาก และยังไม่มีการแยกเบี้ยส่วนนี้ออกมา จึงยังไม่สามารถระบุจำนวนที่แท้จริงได้ โดยปีที่ผ่านมาลูกค้าประกันการเดินทางของบริษัทที่ซื้อผ่านออนไลน์มีประมาณกว่า 1 หมื่นคน มีเบี้ยรับประมาณ 30 ล้านบาท แต่อัตราการเติบโตสูงถึง 80% ส่วนปี 2559 คาดว่าจะเติบโตได้ 100% แต่เบี้ยยังเล็กมาก
สำหรับการแข่งขันด้านราคาในปีนี้จะยังคงรุนแรง เห็นได้จากการแข่งขันการเปิดกรมธรรม์ออกมาแข่งขันกันอย่างรวดเร็ว หลังจากที่มีบริษัทรายใดรายหนึ่งเปิดตัวกรมธรรม์และราคาเบี้ยออกมา แต่บริษัทจะไม่เข้าไปแข่งด้านราคา แต่จะแข่งด้านการเพิ่มสิทธิประโยชน์ด้านอื่นๆ 
ขณะที่ปี 2558 ที่ผ่านมา บริษัททำเบี้ยรับรวมจากประกันภัยทุกประเภทกว่า 3,800 ล้านบาท เพิ่มขึ้น 5% โดยมาจากตลาดต่างจังหวัดที่มีการซื้อประกันภัยมากขึ้น ส่วนปี 2559 ตั้งเป้าหมายเติบโตสูงกว่าปีที่ผ่านมา